Broj: 711-I-199-P-206-17/20-15-8

Zagreb, 22. studenoga 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Duška Vidova,** **općinskog načelnika Općine Kali do 12. lipnja 2017.g,** pokrenutom Odlukom Povjerenstva broj: 711-I-1781-P-206-17/19-13-8 od 3. svibnja 2019.g., na 70. sjednici, održanoj 22. studenoga 2019.g., donosi sljedeću

**O D L U K U**

1. **Upućivanjem ponude Ribarskoj slozi Ribarskoj zadruzi, u kojoj je dužnosnik do 31. prosinca 2013.g. obavljao poslove upravitelja, za sklapanje novih ugovora o zakupu poslovnog prostora, dana 29. listopada 2013.g. te 31. listopada 2016.g., kao i sklapanjem ugovora o zakupu poslovnog prostora s navedenom ribarskom zadrugom dana 2. siječnja 2014.g. te 22. prosinca 2016.g., bez prethodno provedenog javnog natječaja za zakup poslovnog prostora u vlasništvu Općine Kali, iako je u trenutku slanja ponude i sklapanja predmetnih ugovora postojao dug navedene ribarske zadruge prema Općini Kali, dužnosnik Duško Vidov, općinski načelnik Općine Kali do 12. lipnja 2017.g., počinio je povredu članka 7. točke c) ZSSI-a.**
2. **Za povredu ZSSI-a, utvrđenu pod točkom I. izreke ove Odluke, dužnosniku Dušku Vidovu neće se izreći sankcija s obzirom da je od prestanka obnašanja dužnosti proteklo više od 12 mjeseci.**

Obrazloženje

Povjerenstvo je na 48. sjednici održanoj 3. svibnja 2019.g. pokrenulo postupak za odlučivanje o sukobu interesa protiv dužnosnika Duška Vidova, općinskog načelnika Općine Kali do 12. lipnja 2017.g. zbog moguće povrede zbog moguće povrede članka 7. točke c) ZSSI-a koja proizlazi iz upućivanja ponude Ribarskoj slozi Ribarskoj zadruzi, u kojoj je dužnosnik do 22. prosinca 2013.g. obavljao poslove upravitelja, za sklapanje novih ugovora o zakupu poslovnog prostora dana 29. listopada 2013.g. te 31. listopada 2016.g., kao i iz sklapanja ugovora o zakupu poslovnog prostora s navedenom ribarskom zadrugom dana 2. siječnja 2014.g. te 22. prosinca 2016.g., bez prethodno provedenog javnog natječaja za zakup poslovnog prostora u vlasništvu Općine Kali, iako je u trenutku slanja ponuda i sklapanja predmetnih ugovora postojao dug navedene ribarske zadruge prema Općini Kali.

Na Odluku o pokretanju postupka dužnosnik Duško Vidov dostavio je pisano očitovanje u zakonom propisanom roku. U podnesenom očitovanju dužnosnik navodi da je točno da je obavljao dužnost upravitelja Ribarske sloge Ribarske zadruge do prosinca 2013.g., a da je na dužnost općinskog načelnika Općine Kali stupio u lipnju 2013.g. te se funkcije upravitelja zadruge razriješio izvan zakonom propisanog roka, što smatra svojim jedinim i nenamjernim propustom. Dužnosnik nadalje navodi da se okolnosti koje mu se stavljaju na teret uopće ne odnose na povredu članka 7. točke c) ZSSI-a zbog koje je pokrenut postupak. U očitovanju se nadalje pojašnjava da je Općina Kali bila u dugogodišnjem poslovnom odnosu s Ribarskom slogom Ribarskom zadrugom i to kroz zakup poslovnog prostora – starog ribarskog magazina u kojem se više od deset godina pokušala održati proizvodnja, odnosno prerada sitne plave ribe te je bilo zaposleno 10-ak žena pa je postojao opći interes da se očuva kako prerada sitne plave ribe, tako i radna mjesta. Navedeno je bilo od izuzetnog značaja za Općinu Kali jer se radilo o jedinoj proizvodnoj djelatnosti navedene Općine, a s obzirom na povijest Općine Kali kao najribarskijeg otočnog mjesta na hrvatskoj obali, važnost očuvanja proizvodnje i prerade ribe te radnih mjesta nije potrebno posebno obrazlagati.

 Dužnosnik u svom očitovanju nadalje obrazlaže da je Općina Kali sklopila ugovor o zakupu s Ribarskom slogom Ribarskom zadrugom, uz prethodno postignut sporazum o otplati postojećeg duga, a imajući u vidu izvršena ulaganja u navedeni poslovni prostor koji je ribarska zadruga potpuno opremila i privela modernijoj proizvodnoj namjeni. Dužnosnik naglašava da nikada nije imao nikakve osobne koristi od obnašanja dužnosti općinskog načelnika Općine Kali niti je zlouporabio posebna prava koja proizlaze iz obnašanja navedene dužnosti u korist Ribarske sloge Ribarske zadruge, posebice iz razloga što od 2013.g. više nije ni na koji način povezan s radom ili poslovanjem navedene zadruge.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika Povjerenstvo je utvrdilo da je Duško Vidov obnašao dužnost općinskog načelnika Općine Kali u mandatu 2013.-2017. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 7. c) ZSSI-a propisana je kako je dužnosnicima zabranjeno zloporabiti posebna prava koja proizlaze ili su potrebna za obnašanje dužnosti.

Na zahtjev Povjerenstva Općina Kali dostavila je očitovanje KLASA: 335-02/17-01/04, URBROJ: 2198/14-02-17-2 od 9. listopada 2017.g. u kojem se navodi da su Općina Kali po svom zakonskom zastupniku, općinskom načelniku Dušku Vidovu i Ribarska sloga Ribarska zadruga zastupana po upravitelju zadruge dana 22. prosinca 2016.g. zaključili Ugovor o zakupu poslovne zgrade Balataža. Ugovor je zaključen na temelju Odluke o zakupu i kupoprodaji poslovnog prostora („Službeni glasnik Općine Kali“ broj 4/14.) kojom se uređuje zasnivanje i prestanak zakupa poslovnog prostora te uvjeti i postupak javnog natječaja.

U očitovanju se nadalje navodi da je dana 3. veljače 2017.g. Općina Kali s navedenom ribarskom zadrugom sklopila i Nagodbu o obročnoj otplati duga u iznosu od 66.136,20 kn. Sukladno članku 46. Statuta Općine Kali („Službeni glasnik Općine Kali“, broj 2/13. i 6/14.) u obavljanju izvršne vlasti općinski načelnik, između ostaloga, odlučuje o stjecanju i otuđenju pokretnina i nekretnina i raspolaganju ostalom imovinom pojedinačne vrijednosti do 70.000,00 kn, dok sukladno članku 32. Statuta, Općinsko vijeće Općine Kali odlučuje o stjecanju i otuđenju pokretnina i nekretnina i raspolaganju ostalom imovinom Općine u visini pojedinačne vrijednosti iznad 70.000,00 kn. S obzirom da je općinski načelnik kao zakonski zastupnik Općine Kali zaključio nagodbu s Ribarskom slogom Ribarskom zadrugom u iznosu od 66.136,00 kn, Općina Kali u svom očitovanju iznosi mišljenje da u konkretnom slučaju nije bilo potrebno tražiti suglasnost ili odluku predstavničkog tijela.

Uvidom u dokumentaciju dostavljenu u privitku očitovanja utvrđeno je da su između Općine Kali kao zakupodavca i Ribarske sloge Ribarske zadruge kao zakupnika dana 22. prosinca 2016.g. sklopljena dva ugovora o zakupu, i to Ugovor o zakupu poslovne zgrade Batalaža (Ribarski magazin) na čest. zem. 12115, k.o. Kali površine 272 m2 koji se sastoji od prizemlja i prvog kata te Ugovor o zakupu poslovnog prostora Batalaža – Kali, čest.zem 12115, k.o. Kali površine 105 m2. Oba ugovora sklopljena su na određeno vrijeme, odnosno od 1. siječnja 2017.g. do 31. prosinca 2018.g. te je u oba ugovora mjesečna zakupnina određena u iznosu od 2 eura po m2. U ime Općine Kali ugovore je potpisao općinski načelnik Duško Vidov, a u ime zadruge v.d. upravitelja iste ……………….

Općina Kali je uz očitovanje dostavila i Nagodbu Klasa: 406-01/16-01/01, URBROJ: 2198/14-02-16-2 koju su navedena Općina i Ribarska sloga Ribarska zadruga sklopile dana 3. veljače 2017.g. Člankom 1. Nagodbe stranke suglasno utvrđuju da Ribarska sloga Ribarska zadruga duguje Općini Kali na dan 21. prosinca 2016.g. iznos 63.012,23 kn ime zakupa poslovnog prostora u Batalaži sukladno Ugovoru o zakupu poslovne zgrade od 2. siječnja 2014.g. i Ugovoru o zakupu poslovnog prostora u Batalaži površine 105 m2 od 2. siječnja 2014.g., zatim iznos od 434,45 kn na ime komunalne naknade i iznos od 2.689,52 kn na ime isporučene pitke vode, odnosno ukupno 66.136,20 kn. Na utvrđeni iznos duga Ribarska zadruga duguje zakonske zatezne kamate koje teku od dana zaprimanja poziva za plaćanje duga, tj. od 31. listopada 2016.g. pa do isplate i obračunavaju se po stopi od 12%, a u slučaju promjene stope zakonske zatezne kamate prema eskontnoj stopi Hrvatske narodne banke. Ribarska sloga Ribarska zadruga se predmetnom nagodbom obvezala platiti Općini Kali navedeni dug na način da iznos glavnog duga uplati u 10 jednakih rata u iznosu od 6.613,70 kn te uz svaki pojedinačni iznos glavnog duga koji će platiti po njegovu dospijeću. plati odgovarajući iznos zakonskih zateznih kamata dospjelih na taj dio plaćenog duga do dana plaćanja.

Nastavno na dostavljeno očitovanje i dokumentaciju Povjerenstvo je od Općine Kali dodatno zatražilo dostavu ugovora o zakupu koje je navedena Općina sklopila s Ribarskom slogom Ribarskom zadrugom u 2014.g. te dostavu financijske dokumentacije iz koje je vidljivo da je na dan 21. prosinca 2016.g. postojao dug zadruge prema Općini Kali u iznosu od 63.012,23 kn, kao i pojašnjenje kojim je podzakonskim aktom Općina Kali uredila postupak odobravanja odgode plaćanja dugovanja.

Općina Kali dostavila je očitovanje KLASA: 335-02/17-01/04, URBROJ: 2198/14-03/01-17-4 od 31. listopada 2017.g. u kojem se navodi da je člankom 6. Zakona o zakupu i kupoprodaji poslovnog prostora („Narodne novine“ broj 125/11.) i člankom 4. stavkom 3. Odluke o zakupu i kupoprodaji poslovnog prostora („Službeni glasnik Općine Kali“ broj 4/14.) propisano da se poslovni prostor daje u zakup putem javnog natječaja, prikupljanjem pisanih ponuda u zatvorenoj omotnici. Iznimno, zakupodavac će sadašnjem zakupniku poslovnog prostora koji je podmirio sve dospjele obveze prema državnom proračunu, Općini Kali i trgovačkim društvima u 100% vlasništvu Općine Kali, osim ako je sukladno posebnim propisima odobrena odgoda plaćanja navedenih obveza i pod uvjetom da se fizička ili pravna osoba pridržava rokova plaćanja, najkasnije 60 dana prije isteka roka na koji je ugovor sklopljen, ponuditi sklapanje novog ugovora o zakupu na određeno vrijeme, ne dulje od 5 godina.

U očitovanju se nadalje navodi da su Općina Kali i Ribarska sloga Ribarska zadruga zaključili dana 2. siječnja 2014.g. Ugovor o zakupu poslovnog prostora u Batalaži površine 272 m2 u kojem se odvija proizvodni proces - konfekcioniranje ribe te Ugovor o zakupu poslovnog prostora u Batalaži površine 105 m2 s namjenom skladištenja osoljene i prerađene ribe, oba sklopljena na razdoblje od dvije godine, i to od 1. siječnja 2014.g. do 31. prosinca 2016.g.

Kako se približavao istek roka na koji su navedeni ugovori sklopljeni, dužnosnik Duško Vidov, općinski načelnik Općine Kali, uputio je ribarskoj zadruzi poziv za plaćanje dospjelog duga koji se odnosi na zakupninu, komunalnu naknadu i potrošnju pitke vode te ponudu za sklapanje novog ugovora o zakupu poslovnog prostora ukoliko se podmiri navedeni dug. Potom je upravitelj zadruge ……………. na temelju Uredbe o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja dana 3. veljače 2017.g. podnio Općini Kali zahtjev za odgodu plaćanja, odnosno za obročnu otplatu duga. Na temelju članka 12. navedene Uredbe i članka 46. Statuta Općine Kali, Ribarska sloga Ribarska zadruga i Općina Kali zaključile su istoga dana Nagodbu o obročnoj otplati duga u ukupnom iznosu od 66.136,20 kn. Za osiguranje plaćanja navedenog iznosa zadruga je izdala bianco zadužnicu u iznosu od 100.000,00 kn.

U očitovanju se završno navodi da Općina Kali nije donijela opći akt kojim je uređen postupak odobravanja odgode plaćanja, već je u konkretnom slučaju postupala sukladno Uredbi o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja („Narodne novine“ broj 52/13. i 94/14.).

U privitku očitovanja dostavljena je Odluka Skupštine Ribarske sloge Ribarske zadruge od 22. prosinca 2013.g. kojom se Duško Vidov razrješuje funkcije upravitelja zadruge. Točkom II. navedene Odluke utvrđuje se da se sukladno članku 91. stavku 2. Pravila zadruge Ribarska sloga, ostavka upravitelja smatra izjavom o otkazu ugovora o radu te temeljem ostavke upravitelju prestaje ugovor o radu zaključno s 31. prosinca 2013.g. Do izbora novog upravitelja njegovu funkciju obavljat će predsjednik Skupštine.

U privitku očitovanja dostavljen je i Ugovor o zakupu poslovne zgrade Batalaža (Ribarski magazin) kojim se uređuje zakup poslovne zgrade površine 272 m2 i Ugovor o zakupu poslovnog prostora Batalaža - Kali kojim se uređuje zakup poslovne zgrade površine 105 m2, oba sklopljena 2. siječnja 2014.g. između Ribarske sloge Ribarske Zadruge, zastupane po predsjedniku Skupštine ……………. i Općine Kali zastupane po dužnosniku Dušku Vidovu na razdoblje o dvije godine, odnosno do 31. prosinca 2016.g.

Općina Kali je također uz svoje očitovanje dostavila poziv za plaćanje duga i ponudu za sklapanje novog ugovora o zakupu poslovne zgrade i ugovora o zakupu dijela poslovnog prostora u vlasništvu Općine Kali KLASA: 372-03/16-01/04, URBROJ: 2198/14-02-16-1 od 31. listopada 2016.g. kojim se poziva Ribarska sloga Ribarska zadruga da najkasnije do 15. prosinca 2016.g. uplati dug na žiro račun Općine Kali te nakon uplate duga pisanim putem odgovori prihvaća li ponudu za sklapanje ugovora.

Povjerenstvo je izvršilo uvid i u dostavljeni Zahtjev za odgodu plaćanja i obročnu otplatu duga upućen Općini Kali od strane Ribarske sloge Ribarske zadruge dana 3. veljače 2017.g., dokumentaciju dostavljenu uz navedeni zahtjev te karticu subjekta Ribarska sloga Ribarska zadruga za razdoblje od 1. siječnja do 31. prosinca 2016.g. iz koje je vidljivo da je dug navedene ribarske zadruge prema Općini Kali na dan 31. listopada 2016.g. iznosio 66.136,20 kn.

Nastavno na dostavljeno očitovanje i dokumentaciju Povjerenstvo je od Općine Kali zatražilo pojašnjenje je li prije sklapanja ugovora o zakupu poslovne zgrade i ugovora o zakupu poslovnog prostora od 2. siječnja 2014.g. s Ribarskom slogom Ribarskom zadrugom proveden postupak javnog natječaja za davanje u zakup poslovnog prostora u vlasništvu navedene jedinice lokalne samouprave.

Općina Kali u dostavljenom očitovanju KLASA: 335-02/17-01/04, URBROJ: 2198/14-02-18-3 od 12. rujna 2018.g. navodi da je na temelju odluke tadašnjeg općinskog načelnika Općine Kali, Tina Vidova, o ponudi za sklapanje novog ugovora o zakupu poslovnog prostora u vlasništvu Općine Kali od 28. lipnja 2011.g. između Ribarske sloge Ribarske zadruge, zastupane po tadašnjem upravitelju Dušku Vidovu i Općine Kali dana 30. lipnja 2011.g.zaključen Ugovor o zakupu poslovnog prostora u Batalaži površine 105 m2, i to za razdoblje od 1. svibnja 2011.g. do 31. prosinca 2013.g. te Ugovor o zakupu poslovnog prostora u Batalaži površine 272 m2 zaključen dana 2. siječnja 2012.g. za razdoblje od 1. siječnja 2012. do 31. prosinca 2013.g. U očitovanju se nadalje navodi da se nakon isteka razdoblja na koje su ugovori sklopljeni pristupilo sklapanju novih ugovora o zakupu poslovnog prostora u Batalaži te da sklapanju istih nije prethodio postupak javnog natječaja, već su ugovor zaključeni temeljem članka 6. stavka 3. Zakona o zakupu i kupoprodaji poslovnog prostora („Narodne novine“ broj 125/11.) kojim je propisano da će zakupodavac dosadašnjem zakupniku poslovnog prostora koji u potpunosti izvršava obveze iz ugovora o zakupu najkasnije 60 dana prije isteka roka na koji je ugovor sklopljen ponuditi sklapanje novog ugovora o zakupu na određeno vrijeme, ne dulje od 5 godina. Općina Kali je 29. listopada 2013.g. Ribarskoj slozi Ribarskoj zadruzi uputila Ponudu za sklapanje novog ugovora o zakupu poslovnog prostora u vlasništvu Općine te su 2. siječnja 2014.g. između Općine Kali i Ribarske sloge Ribarske zadruge sklopljeni Ugovor o zakupu poslovne zgrade Batalaža (Ribarski magazin) površine 272 m2 i Ugovor o zakupu poslovnog prostora u Batalaži površine 105 m2.

U privitku očitovanja dostavljena je Odluka o ponudi za sklapanje novog ugovora o zakupu poslovnog prostora u vlasništvu Općine Kali KLASA: 372-03/11-01/03, URBROJ: 2198/14-02-11-1 od 28. lipnja 2011.g. kojom se tadašnjim zakupnicima koji su u potpunosti izvršavali svoje obveze, između ostalih Ribarskoj zadruzi Ribarska sloga, nudi sklapanje novog ugovora o zakupu poslovnog prostora. Navedena Odluka potpisana je od strane Tina Vidova, tadašnjeg općinskog načelnika Općine Kali. U privitku očitovanja je nadalje dostavljen Ugovor o zakupu poslovnog prostora Batalaža – Kali od 30. lipnja 2011.g. te Ugovor o zakupu poslovne zgrade Batalaža (Ribarski magazin) od 2. siječnja 2012.g. Oba ugovora je u ime Općine Kali potpisao tadašnji općinski načelnik Tino Vidov, a u ime Ribarske sloge Ribarske zadruge, Duško Vidov kao upravitelj zadruge.

Općina Kali je u privitku očitovanja dostavila i ponudu za sklapanje novog ugovora o zakupu poslovnog prostora u vlasništvu Općine Kali KLASA: 372-03/13-01/01, URBROJ: 2198/14-02-13-2 od 29. listopada 2013.g. u kojoj se citiraju mjerodavne odredbe Zakona o zakupu i prodaji poslovnog prostora, Statuta Općine Kali i Odluke o davanju u zakup poslovnog prostora u vlasništvu Općine Kali te se navodi da zaključeni ugovori o zakupu poslovnih prostora s Općinom Kali prestaju važiti 31. prosinca 2013.g. Ribarskoj slozi Ribarskoj zadruzi se stoga dostavlja ponuda za sklapanje novog ugovora o zakupu poslovnog prostora te se navedena zadruga poziva da u slučaju prihvata ponude o istom obavijesti Općinu Kali u roku od 30 dana od dana dostave ponude. Navedenu ponudu za sklapanje novog ugovora u ime Općine Kali potpisao je dužnosnik Duško Vidov.

U dopisima Općine Kali od 25. veljače 2019.g. te od 28. ožujka 2019.g. navodi se da je na 29. listopada 2013.g. (kada je Općina Kali dostavila Ribarskoj slozi Ribarskoj zadruzi ponudu za sklapanje novog ugovora o zakupu poslovnog prostora u vlasništvu Općine Kali) dug navedene ribarske zadruge po osnovi zakupa poslovnog prostora u vlasništvu Općine Kali iznosio 1.581,96 kn te je isti podmiren 4. travnja 2014.g.

Člankom 7. točkom c) ZSSI-a kao jedno od zabranjenih djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz prikupljenih podataka i dokumentacije Povjerenstvo je utvrdilo da su 28. lipnja 2011.g. i 2. siječnja 2012.g. između Općine Kali i Ribarske sloge Ribarske zadruge sklopljena dva ugovora o zakupu poslovnog prostora u vlasništvu Općine Kali, jedan površine 272 m2 i drugi površine 105 m2. Navedene ugovore je u ime Općine Kali potpisao tadašnji općinski načelnik Tino Vidov, a u ime Ribarske sloge Ribarske zadruge Duško Vidov koji je u to vrijeme obavljao funkciju upravitelja navedene zadruge. Predviđeno trajanje oba ugovora bilo je do 31. prosinca 2013.g.

Nadalje, iz očitovanja Općine Kali utvrđeno je da je navedena Općina prije isteka navedenih ugovora, odnosno 29. listopada 2013.g. uputila Ribarskoj slozi Ribarskoj zadruzi ponudu za sklapanje novih ugovora o zakupu poslovnog prostora u vlasništvu Općine Kali, iako je na taj dan postojao dug navedene zadruge prema Općini Kali u iznosu od 1.581,96 kn koji je podmiren tek 4. travnja 2014.g.

Ponudu za sklapanje novog ugovora o zakupu poslovnog prostora u vlasništvu Općine Kali od 29. listopada 2013.g. potpisao je dužnosnik Duško Vidov koji je u svibnju 2013.g. počeo obnašati dužnost općinskog načelnika navedene Općine. U tom trenutku Duško Vidov još uvijek je obnašao i funkciju upravitelja Ribarske sloge Ribarske zadruge s obzirom da je s iste razriješen 31. prosinca 2013.g.

Novi ugovori o zakupu poslovnih prostora u vlasništvu Općine Kali između istih stranaka, za razdoblje od 1. siječnja 2014.g. do 31. prosinca 2016.g. sklopljeni su dana 2. siječnja 2014.g., odnosno prije podmirenja postojećeg duga u iznosu od 1.581,96 kn. Predmetne ugovore je u ime Općine Kali potpisao dužnosnik Duško Vidov kao općinski načelnik, a u ime Ribarske sloge Ribarske zadruge predsjednik Skupštine iste …………………...

Dva mjeseca prije isteka predmetnih ugovora, odnosno 31. listopada 2016.g. Općina Kali pozvala je Ribarsku slogu Ribarsku zadrugu da najkasnije do 15. prosinca 2016.g. podmiri dug koji ima prema Općini te da nakon podmirenja duga pisanim putem odgovori prihvaća li ponudu za sklapanje novih ugovora o zakupu.

Iako dug nije podmiren, dana 22. prosinca 2016.g ponovno su sklopljena dva ugovora o zakupu poslovnog prostora između Općine Kali i Ribarske sloge Ribarske zadruge za razdoblje od 1. siječnja 2017.g. do 31. prosinca 2018.g., bez prethodno provedenog javnog natječaja, koje je također u ime Općine Kali potpisao dužnosnik Duško Vidov

Tek nakon sklapanja navedenih ugovora dana 3. veljače 2017.g. Ribarska sloga Ribarska zadruga podnijela je Općini Kali zahtjev za odgodu plaćanja i obročnu otplatu duga te je istoga dana sklopljena nagodba kojom je utvrđeno da ukupan dug Ribarske sloge Ribarske zadruge prema Općini Kali iznosi 66.136,20 kn te da na utvrđeni iznos zadruga duguje i zakonske zatezne kamate koje teku od 31. listopada 2016.g., odnosno od dana zaprimanja poziva za plaćanje duga. Navedenom nagodbom zadruga se obvezala platiti utvrđeni iznos duga u 10 jednakih rata.

Povodom ovako utvrđenog činjeničnog stanja Povjerenstvo je izvršilo uvid u odredbe Zakona o zakupu i kupoprodaji poslovnog prostora („Narodne novine“ broj 125/11. i 64/15.) te utvrdilo da je člankom 6. stavkom 1. istog bilo propisano da se poslovni prostor u vlasništvu Republike Hrvatske i jedinice lokalne i područne (regionalne) samouprave te pravnih osoba u njihovu vlasništvu ili pretežitom vlasništvu daje u zakup putem javnoga natječaja. Stavkom 3. istog članka bilo je propisano da je zakupodavac dužan sadašnjem zakupniku poslovnoga prostora koji u potpunosti ispunjava obveze iz ugovora o zakupu, ili na zahtjev zakupnika, najkasnije 60 dana prije isteka roka na koji je ugovor sklopljen, dati pisanu ponudu za sklapanje novog ugovora o zakupu na određeno vrijeme – ne dulje od pet godina, osim ako mu je taj poslovni prostor potreban za obavljanje njegove djelatnosti.

Također, uvidom u Odluku o zakupu i kupoprodaji poslovnog prostora u Općini Kali („Službeni glasnik Općine Kali“ broj 4/14.) utvrđeno je da je člankom 4. stavkom 1. navedene Odluke propisano da se poslovni prostor daje u zakup putem javnog natječaja, prikupljanjem pisanih ponuda u zatvorenoj omotnici. Iznimno, stavkom 3. istog članka propisano je da će zakupodavac sadašnjem zakupniku poslovnog prostora koji je podmirio sve dospjele obveze prema državnom proračunu, Općini Kali i trgovačkim društvima u 100% vlasništvu Općine Kali, osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja, najkasnije 60 dana prije isteka roka na koji je ugovor sklopljen, ponuditi sklapanje novog ugovora o zakupu na određeno vrijeme – ne dulje od 5 godina. Stavkom 5. istog članka propisano je da odluku o dostavi ponude novog ugovora sadašnjem zakupniku, kao i odluku o sklapanju novog ugovora o zakupu odnosi općinski načelnik.

Povjerenstvo obrazlaže da je dužnosnik u trenutku stupanja na dužnost općinskog načelnika Općine Kali i dalje obavljao funkciju upravitelja Ribarske sloge Ribarske zadruge te iz obavljanja navedene funkcije proizlazi dužnosnikova povezanost s navedenom zadrugom. Povjerenstvo nadalje pojašnjava da je u konkretnom slučaju riječ o kontinuitetu poslovnih odnosa s Ribarskom slogom Ribarskom Zadrugom koji su se protezali za cijelo vrijeme dužnosnikovog mandata, a koji su započeli za vrijeme dok Duško Vidov još nije obnašao dužnost općinskog načelnika, već je u poslovnom odnosu s Općinom Kali zastupao drugu ugovornu stranu, odnosno navedenu zadrugu. Također, bitno je istaknuti da je dužnosnik još šest mjeseci nakon početka obnašanja dužnosti općinskog načelnika Općine Kali, pa tako i dana 29. listopada 2013.g. kada je zadruzi upućena ponuda za sklapanje novih ugovora o zakupu, istovremeno obavljao dužnost općinskog načelnika i funkciju upravitelja navedene ribarske zadruge.

Nadalje, iz citiranih odredbi Zakona o zakupu i kupoprodaji poslovnog prostora i Odluke o zakupu i kupoprodaji poslovnog prostora u Općini Kali proizlazi da se poslovni prostor u vlasništvu jedinice lokalne samouprave daje u zakup putem javnog natječaja. Iznimno, u slučaju da dosadašnji zakupodavac u potpunosti ispunjava obveze iz ugovora o zakupu, što podrazumijeva i redovito plaćanje zakupnine, zakupodavac je dužan sadašnjem zakupniku poslovnoga prostora uputiti ponudu za sklapanje novog ugovora o zakupu na određeno vrijeme. U konkretnom slučaju utvrđeno je kako je u trenutku upućivanja ponude na sklapanje novih ugovora o zakupu Ribarskoj slozi Ribarskoj zadruzi na dane 29. listopada 2013.g. te 31. listopada 2016.g., tako i u trenutku sklapanja samih ugovora o zakupu dana 2. siječnja 2014.g. te 22. prosinca 2016.g. postojao nepodmireni dug Ribarske sloge Ribarske zadruge prema Općini Kali po osnovi zakupa poslovnog prostora te je stoga upućivanje ponude za sklapanje novih ugovora i sklapanje samih ugovora o zakupu bilo protivno odredbama tada važećeg Zakona o zakupu i kupoprodaji poslovnog prostora i Odluke o zakupu i kupoprodaji poslovnog prostora u Općini Kali.

 Povjerenstvo također utvrđuje da je sklapanjem novih ugovora o zakupu poslovnih prostora, Ribarskoj zadruzi Ribarska sloga omogućeno daljnje obavljanje djelatnosti, čime je ostvaren poslovni interes tog poslovnog subjekta.

S obzirom da je dužnosnik Duško Vidov, kao općinski načelnik Općine Kali, protivno odredbama propisa kojima je uređeno davanje u zakup poslovnog prostora u vlasništvu jedinica lokalne samouprave, uputio ponude Ribarskoj slozi Ribarskoj zadruzi za sklapanje novih ugovora o zakupu poslovnog prostora dana 29. listopada 2013.g. te 31. listopada 2016.g., a potom dana 2. siječnja 2014.g. i 22. prosinca 2016.g. sklopio ugovore o zakupu poslovnog prostora s navedenom ribarskom zadrugom, bez prethodno provedenog javnog natječaja za zakup poslovnog prostora u vlasništvu Općine Kali, iako je u trenutku slanja ponuda i sklapanja predmetnih ugovora postojao dug navedene zadruge prema Općini Kali, Povjerenstvo je utvrdilo da je dužnosnik Duško Vidov, zlouporabio posebna prava koje proizlaze iz obnašanja dužnosti općinskog načelnika Općine Kali te time počinio povredu članka 7. točke c) ZSSI-a.

Povjerenstvo je uzelo u obzir dužnosnikove navode iz očitovanja na odluku o pokretanju postupka o važnosti djelovanja Ribarske sloge Ribarske zadruge za lokalnu zajednicu, međutim isti nisu od utjecaja na donošenje predmetne odluke

Za utvrđenu povredu ZSSI-a, dužnosniku Dušku Vidovu nije izrečena sankcija uvažavajući okolnost da je od prestanaka obnašanja dužnosti člana Vijeća za elektroničke medije proteklo više od 12 mjeseci.

Slijedom svega navedenog, odlučeno je kao u izreci ove odluke.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Duško Vidov, osobna dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana